"איפה היכולת הזאת הייתה בתחרות השלשות של האולסטאר", שאל דגן יבזורי בסיום המשחק הערב (שבת) בגן נר. הקלע בן ה-25 עוד כואב את ההדחה בשלב הראשון של התחרות, אבל כל עוד השלשות שלו נכנסות בליגה, לגלבוע/גליל זה ממש לא משנה. שיא עונה של 7 שלשות שלו אפשר לאלופה לגבור על הפועל חולון 69:73, במשחק בינוני למדי. יבזורי השווה גם את שיא הקריירה שלו בליגת העל (21 נקודות), שנקבע לפני מספר שבועות בניצחון החוץ באשקלון. מנגד, השחקנים של דני פרנקו זרקו רק ב-33% מהשדה בדרך להפסד שלישי ברציפות.
רוברט היית המשיך לשחק עם עצמו בהתקפה בתחילת הרבע השני ותקע את ההתקפה של חולון. מנגד, גלבוע הפעילה היטב את קרטר, קיבלה מלחמה גדולה מקוז'יקרו מתחת לסל והגדילה את יתרונה ל-22:36 (15). חולון החליפה תקליט, העלתה את האינטנסיביות בהגנה, גרמה לאיבודי כדור של גלבוע ורצה 0:13 כדי לצמצם ל-39:37 בהפסקה.
שתי הקבוצות סבלו מהתקפות מבולגנות בפתיחת הרבע השלישי. חולון ביזבזה לא מעט הזדמנויות לעלות ליתרון ועבירה טכנית נגד דני פרנקו איפשרה לגלבוע לעלות ל- 46:53 (27). גלבוע הייתה יכולה להגדיל את ההפרש אבל גם היא הציגה כדורסל רע במשך רוב הרבע, שהסתיים ביתרון 49:53 לקבוצה של ליאור ליובין.
גלבוע שכחה איך נראה סל והיית הצליח לתת לחולון יתרון 53:55 בפתיחת הרבע הרביעי. מקל הגיב בשלשה ורודני גרין נתן לגלבוע יתרון 56:63, 4 דקות לסיום. נקודות עונשין של מלצר עוד צימצמו ל-65:63, 2 דקות לסיום, אבל חולון לא הצליחה לתפקד ברגעים המכריעים ושלשת מומנטום של יבזורי סגרה את הסיפור עם 69:73 לגלבוע.
ליאור ליובין: "כשהתאפסנו על עצמנו ידענו לעשות כמה מהליכים טובים. הראנו אופי וחזרנו למשחק גם אחרי ריצה חזקה שלהם. היה לנו במהלך המשחק בחירת זריקות רעה, היינו צריכים להפעיל יותר שיקול דעת. הייתה לנו תקופה לא טובה. אנחנו רוצים לצאת לדרך חדשה".
דגן יבזורי: "אני שואל את עצמי איפה היכולת הזאת הייתה בתחרות השלשלות. הדברים הקטנים ניצחנו לנו את המשחק כי לא שיחקנו משחק גדול היום. אנחנו לא מצליחים ליצור מומנטומים רציניים. הכל מתחיל בהגנה כמובן. אם נדע לשפר את זה, המצב יהיה יותר טוב".